તેમના દિમાગમાં અર્થતંત્રની ગતિ અને સ્વાસ્થ્ય મહત્ત્વના હોય છે. એટલે હવે સામાન્ય ચૂંટણીને જ્યારે માત્ર એક વર્ષ બાકી રહ્યું હોય અને સરકાર હવે રાજનીતિને પ્રાધાન્ય આપવા જઈ રહી હોય ત્યારે શક્ય છે કે રાજનૈતિક મજબૂરીઓ આર્થિક અગ્રતાઓ પર સવાર થઈ જાય. એટલે એક અનુમાન એવું પણ છે કે વર્તમાન આર્થિક માહોલ પર ચૂંટણી વર્ષમાં સંભવિત ઉગ્ર ચર્ચાથી પોતાની જાતને દૂર રાખવાના ઇરાદાથી તેમણે પદ છોડવાનું પસંદ કર્યું હોય. કેમ કે આવી ચર્ચા દરમિયાન ક્યારેક પોતાના વિશુદ્ધ વિચારો વ્યક્ત થઈ જાય જે સરકારની નીતિ કરતાં ભિન્ન હોય. એ સ્થિતિમાં સરકારને અને તેમને માટે ધર્મસંકટ જેવી સ્થિતિ સર્જાય. બજેટ પછીની પોતાની પ્રતિક્રિયામાં તેમણે રોજગાર વૃદ્ધિની બાબતમાં પોતાના વિચારો છૂપાવવાનુંં મુનાસિબ માન્યું ન હતું અને સ્પષ્ટ કહ્યું હતું કે રોજગારી સર્જનના મોરચે અપેક્ષિત સફળતા મળવાની આશા ઓછી છે. અરવિંદ સુબ્રહ્મણ્યમની કામગીરીને ન્યાય આપવા કહેવું જોઈએ કે જનધન બેન્ક ખાતાઓથી માંડીને આધારકાર્ડ યોજના અને જીએસટી જેવા કાર્યક્રમોને સફળ બનાવવામાં તેમણે મહત્ત્વની ભૂમિકા ભજવી હતી.